title: Decizia (UE) 2018/639 a Consiliului din 19 martie 2018 privind semnarea, în numele Uniunii, și aplicarea cu titlu provizoriu a Acordului de cooperare științifică și tehnologică dintre Uniunea Europeană și Regatul Maroc de stabilire a termenelor și condițiilor privind participarea Regatului Maroc la Parteneriatul în domeniul cercetării și inovării în zona mediteraneeană (PRIMA)

text:
               26.4.2018

               RO

               Jurnalul Oficial al Uniunii Europene

               L 106/1

         DECIZIA (UE) 2018/639 A CONSILIULUI
   din 19 martie 2018
   privind semnarea, în numele Uniunii, și aplicarea cu titlu provizoriu a Acordului de cooperare științifică și tehnologică dintre Uniunea Europeană și Regatul Maroc de stabilire a termenelor și condițiilor privind participarea Regatului Maroc la Parteneriatul în domeniul cercetării și inovării în zona mediteraneeană (PRIMA)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 186 coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Decizia (UE) 2017/1324 a Parlamentului European și a Consiliului (1) prevede participarea Uniunii la Parteneriatul în domeniul cercetării și inovării în zona mediteraneeană (denumit în continuare „PRIMA”) derulat în comun de mai multe state membre.

               (2)

               PRIMA vizează punerea în aplicare a unui program comun pentru dezvoltarea capacităților de cercetare și inovare, precum și pentru dezvoltarea de cunoștințe și găsirea de soluții inovatoare comune pentru sistemele agroalimentare, pentru a le face durabile, și pentru alimentarea integrată cu apă și gospodărirea integrată a apelor în regiunea mediteraneană, pentru a face sistemele, alimentarea și gospodărirea respective mai rezistente la schimbările climatice, mai eficiente, mai rentabile și mai sustenabile din punct de vedere social și al mediului, contribuind totodată la soluționarea în amonte a problemelor legate de deficitul de apă, de securitatea alimentară, de alimentație, de sănătate, de starea de bine și de migrație.

               (3)

               PRIMA va fi derulat în comun de mai multe state membre și țări terțe (denumite în continuare „statele participante”) cu un nivel ridicat de angajament față de integrarea științifică, administrativă și financiară și în aceleași termene și condiții.

               (4)

               Regatul Maroc (denumit în continuare „Maroc”) și-a exprimat dorința de a se alătura PRIMA în calitate de stat participant și de a fi pe picior de egalitate cu statele membre și cu țările terțe asociate la Programul-cadru pentru cercetare și inovare (2014-2020) – Orizont 2020, care participă la PRIMA.

               (5)

               În conformitate cu articolul 1 alineatul (2) din Decizia (UE) 2017/1324, Marocul urmează să devină un stat participant la PRIMA sub rezerva încheierii unui acord internațional de cooperare științifică și tehnologică cu Uniunea, care să stabilească termenele și condițiile privind participarea Marocului la PRIMA.

               (6)

               La 30 mai 2017, Consiliul a autorizat Comisia să înceapă negocierile, în numele Uniunii, în vederea unui acord internațional cu Marocul de stabilire a termenelor și condițiilor privind participarea Marocului la PRIMA, sub rezerva adoptării Deciziei (UE) 2017/1324. Negocierile s-au finalizat cu succes prin parafarea Acordului de cooperare științifică și tehnologică între Uniunea Europeană și Regatul Maroc de stabilire a termenelor și condițiilor privind participarea Regatului Maroc la Parteneriatul în domeniul cercetării și inovării în zona mediteraneeană (PRIMA) (denumit în continuare „acordul”).

               (7)

               Prin urmare, acordul ar trebui semnat.

               (8)

               Pentru a permite participarea Marocului la PRIMA cât mai curând posibil, acordul ar trebui să se aplice cu titlu provizoriu, până la finalizarea procedurilor necesare pentru intrarea sa în vigoare,

         ADOPTĂ PREZENTA DECIZIE:
   Articolul 1
   Se autorizează semnarea, în numele Uniunii, a Acordului de cooperare științifică și tehnologică dintre Uniunea Europeană și Regatul Maroc de stabilire a termenelor și condițiilor privind participarea Regatului Maroc la Parteneriatul în domeniul cercetării și inovării în zona mediteraneeană (PRIMA), sub rezerva încheierii acordului menționat.
   Textul acordului este atașat la prezenta decizie.
   Articolul 2
   Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii.
   Articolul 3
   Acordul se aplică cu titlu provizoriu, în conformitate cu articolul 4 din acord, de la semnarea acestuia (2) și până la finalizarea procedurilor necesare pentru intrarea sa în vigoare.
   Articolul 4
   Prezenta decizie intră în vigoare la data adoptării.

      Adoptată la Bruxelles, 19 martie 2018.

            Pentru Consiliu

            Președintele

         R. PORODZANOV

      (1)  Decizia (UE) 2017/1324 a Parlamentului European și a Consiliului din 4 iulie 2017 privind participarea Uniunii la Parteneriatul în domeniul cercetării și inovării în zona mediteraneeană (PRIMA) derulat în comun de mai multe state membre (JO L 185, 18.7.2017, p. 1).

      (2)  Data semnării acordului va fi publicată în Jurnalul Oficial al Uniunii Europene de către Secretariatului General al Consiliului.


title: Decizia (PESC) 2018/655 a Consiliului din 26 aprilie 2018 de modificare a Deciziei 2013/184/PESC privind măsuri restrictive împotriva Myanmar/Birmaniei

text:
                  27.4.2018

                  RO

                  Jurnalul Oficial al Uniunii Europene

                  L 108/29

            DECIZIA (PESC) 2018/655 A CONSILIULUI
      din 26 aprilie 2018
      de modificare a Deciziei 2013/184/PESC privind măsuri restrictive împotriva Myanmar/Birmaniei
      CONSILIUL UNIUNII EUROPENE,
      având în vedere Tratatul privind Uniunea Europeană, în special articolul 29,
      având în vedere propunerea Înaltului Reprezentant al Uniunii pentru afaceri externe și politica de securitate,
      întrucât:

                  (1)

                  La 22 aprilie 2013, Consiliul a adoptat Decizia 2013/184/PESC (1) privind măsuri restrictive împotriva Myanmar/Birmaniei.

                  (2)

                  La 26 februarie 2018, Consiliul a adoptat concluzii prin care condamnă încălcările curente și grave ale drepturilor omului, cu caracter generalizat și sistematic, comise de forțele militare și de securitate din Myanmar/Birmania și solicită guvernului din Myanmar/Birmania și forțelor de securitate să asigure prevalența securității, a statului de drept și a responsabilității în statele Rakhine, Kachin și Shan. Concluziile Consiliului confirmă relevanța embargoului existent asupra armelor și a echipamentelor care pot fi utilizate pentru represiune internă și aprobă reînnoirea acestor măsuri restrictive. De asemenea, Consiliul a solicitat opțiuni concrete pentru consolidarea embargoului actual și propuneri de măsuri restrictive specifice împotriva ofițerilor militari superiori din forțele armate din Myanmar/Birmania (Tatmadaw) responsabili de încălcări grave și sistematice ale drepturilor omului.

                  (3)

                  În acest context este oportun să se impună noi măsuri restrictive cu privire la Myanmar/Birmania sub forma unei interdicții privind exportul de produse cu dublă utilizare destinate unor utilizatori finali din domeniul militar și din cadrul poliției de frontieră și a unor restricții privind exportul de echipamente pentru monitorizarea comunicațiilor care ar putea fi utilizate pentru represiune internă, precum și privind instruirea militară și cooperarea militară.

                  (4)

                  De asemenea, ar trebui impuse măsuri restrictive specifice împotriva anumitor persoane fizice din cadrul forțelor armate din Myanmar/Birmania (Tatmadaw) și al poliției de frontieră responsabile de încălcări grave ale drepturilor omului, de exemplu incitare la violență, discriminare și violența împotriva persoanelor care aparțin minorităților în statul Rakhine și obstrucționarea procesului de returnare voluntară și în siguranță a persoanelor strămutate din statul Rakhine la locul lor de origine, precum și împotriva persoanelor, entităților și organismelor asociate cu acestea. Ar trebui impuse, de asemenea, măsuri restrictive specifice împotriva anumitor persoane fizice din cadrul forțelor armate din Myanmar/Birmania (Tatmadaw) și al poliției de frontieră care sunt răspunzătoare de obstrucționarea acordării ajutorului umanitar civililor care au nevoie de ajutor sau sunt răspunzătoare de obstrucționarea desfășurării de investigații independente privind presupuse încălcări sau abuzuri grave ale drepturilor omului, precum și împotriva persoanelor, entităților și organismelor asociate cu acestea.

                  (5)

                  Libera trecere a ajutorului umanitar pentru civilii care au nevoie de ajutor, care face obiectul controlului părților în conflict, în conformitate cu dreptul internațional umanitar, nu ar trebui să fie obstrucționată. În consecință, este oportun să se aplice restricții persoanelor fizice din cadrul forțelor armate din Myanmar/Birmania (Tatmadaw) răspunzătoare pentru obstrucționarea trecerii rapide și neîngrădite a ajutorului umanitar pentru civilii care au nevoie de ajutor. Astfel de restricții nu ar trebui să afecteze în mod necuvenit acordarea ajutorului umanitar și ar trebui să se aplice cu respectarea deplină a dreptului în domeniul drepturilor omului și a normelor aplicabile ale dreptului internațional umanitar.

                  (6)

                  Decizia 2013/184/PESC ar trebui modificată în mod corespunzător.

                  (7)

                  Sunt necesare acțiuni suplimentare din partea Uniunii pentru punerea în aplicare a anumitor măsuri,

            ADOPTĂ PREZENTA DECIZIE:
      Articolul 1
      Decizia 2013/184/PESC se modifică după cum urmează:

                  1.

                  Se adaugă următorul text înainte de articolul 1:
                  „CAPITOLUL I

                     RESTRICȚII ASUPRA EXPORTURILOR”;

                  2.

                  Se introduce următorul articol:
                  „Articolul 1a
                  (1)   Se interzic vânzarea, furnizarea, transferul sau exportul, în mod direct sau indirect, ale tuturor produselor și tehnologiilor cu dublă utilizare enumerate în anexa I la Regulamentul (CE) nr. 428/2009 al Consiliului (*1) pentru utilizări militare în Myanmar/Birmania, sau către orice utilizator final din domeniul militar sau către poliția de frontieră din Myanmar/Birmania de către resortisanți ai statelor membre sau de pe teritoriile statelor membre sau cu ajutorul unor nave sau aeronave aflate sub pavilionul acestora, fie că provin sau nu de pe teritoriul lor.
                  (2)   Se interzic:

                              (a)

                              acordarea, în mod direct sau indirect, către orice utilizator final din domeniul militar sau către poliția de frontieră din Myanmar/Birmania, de asistență tehnică, de servicii de brokeraj sau de alte servicii legate de produsele și tehnologiile menționate la alineatul (1), precum și de furnizarea, fabricarea, întreținerea și utilizarea acestor produse și tehnologii oricărui utilizator final din domeniul militar sau de către poliția de frontieră din Myanmar/Birmania, ori pentru utilizări militare în Myanmar/Birmania;

                              (b)

                              acordarea, în mod direct sau indirect, către orice utilizator final din domeniul militar sau către poliția de frontieră din Myanmar/Birmania, de finanțare sau ajutor financiar în legătură cu produsele și tehnologiile menționate la alineatul (1), incluzând în special subvenții, împrumuturi și asigurarea pentru credite la export, cu ocazia vânzării, livrării, transferului sau exportului acestor produse și tehnologii sau în scopul furnizării de asistență tehnică, de servicii de brokeraj sau de alte servicii aferente oricărui utilizator final din domeniul militar sau de către poliția de frontieră din Myanmar/Birmania ori pentru utilizări militare în Myanmar/Birmania.

                        (3)   Interdicțiile prevăzute la alineatele (1) și (2) nu aduc atingere executării contractelor încheiate înainte de 27 aprilie 2018 sau a contractelor accesorii necesare pentru executarea contractelor respective.

                     (*1)  Regulamentul (CE) nr. 428/2009 al Consiliului din 5 mai 2009 de instituire a unui regim comunitar pentru controlul exporturilor, transferului, serviciilor de intermediere și tranzitului de produse cu dublă utilizare (JO L 134, 29.5.2009, p. 1).”"

                  3.

                  Articolul 2 se înlocuiește cu următorul text:
                  „Articolul 2
                  (1)   Articolele 1 și 1a nu se aplică:

                              (a)

                              vânzării, furnizării, transferului sau exportului de material militar neletal sau de echipamente care ar putea fi utilizate în scopuri de reprimare internă sau de produse și tehnologii cu dublă utilizare enumerate în anexa I la Regulamentul (CE) nr. 428/2009, destinate exclusiv unor scopuri umanitare sau de protecție sau unor programe ale ONU și UE privind consolidarea instituțiilor, sau de material destinat operațiunilor de gestionare a crizelor ale UE și ONU;

                              (b)

                              vânzării, furnizării, transferului sau exportului de echipamente de deminare și de material utilizat în operațiunile de deminare;

                              (c)

                              acordării unei finanțări sau a unui ajutor financiar în legătură cu acest material sau cu aceste programe și operațiuni;

                              (d)

                              acordării unei asistențe tehnice în legătură cu acest material sau cu aceste programe și operațiuni,

                        cu condiția ca exporturile respective să fi fost în prealabil aprobate de autoritatea competentă respectivă.
                  (2)   Articolele 1 și 1a nu se aplică hainelor de protecție, inclusiv vestele antiglonț și căștile militare, temporar exportate în Myanmar/Birmania pentru utilizarea exclusiv pentru uz personal de către personalul ONU, personalul UE sau al statelor sale membre, reprezentanții mijloacelor de informare în masă, personalul umanitar, personalul de ajutor pentru dezvoltare și personalul asociat.”

                  4.

                  Articolul 3 se înlocuiește cu următorul text:
                  „Articolul 3
                  (1)   Se interzic vânzarea, furnizarea, transferul sau exportul de echipamente, de tehnologii sau de produse software destinate în principal pentru monitorizarea sau interceptarea, de către guvernul din Myanmar/Birmania sau în numele acestuia, a internetului sau a comunicațiilor telefonice prin rețele fixe sau mobile în Myanmar/Birmania, inclusiv furnizarea oricărui serviciu de monitorizare sau interceptare a telecomunicațiilor sau a internetului de orice fel, precum și furnizarea de asistență financiară și tehnică pentru instalarea, operarea sau actualizarea unor astfel de echipamente, tehnologii sau produse software de către resortisanți ai statelor membre sau de pe teritoriul statelor membre.
                  (2)   Prin derogare de la alineatul (1), statele membre pot autoriza vânzarea, furnizarea, transferul sau exportul de echipamente, de tehnologii sau de produse software, inclusiv furnizarea oricărui serviciu de monitorizare sau interceptare a telecomunicațiilor sau a internetului de orice fel, precum și furnizarea de asistență financiară și tehnică aferentă, menționate la alineatul (1), dacă au motive întemeiate pentru a stabili că echipamentele, tehnologiile sau produsele software nu vor fi utilizate în scopul represiunii interne de către guvernul, organismele publice, întreprinderile sau agențiile din Myanmar/Birmania ori de către orice persoană sau entitate care acționează în numele sau sub comanda acestora.
                  Statul membru respectiv informează celelalte state membre și Comisia cu privire la orice autorizație acordată în temeiul prezentului alineat, în termen de patru săptămâni de la autorizare.
                  (3)   Uniunea adoptă măsurile necesare în vederea identificării elementelor relevante reglementate de prezentul articol.”

                  5.

                  Se introduc următoarele articole și capitole:
                  „CAPITOLUL II

                     RESTRICȚII PRIVIND INSTRUIREA MILITARĂ ȘI COOPERAREA MILITARĂ

                  Articolul 4
                  (1)   Se interzic furnizarea de instruire militară pentru forțele armate din Myanmar/Birmania (Tatmadaw) și pentru poliția de frontieră sau cooperarea militară cu acestea.
                  (2)   Interdicția de la alineatul (1) nu se aplică în cazul instruirii sau al cooperării care vizează consolidarea principiilor democratice, a statului de drept sau respectarea dreptului internațional, inclusiv a dreptului internațional în domeniul drepturilor omului în Myanmar/Birmania.
                  CAPITOLUL III

                     RESTRICȚII PRIVIND ADMISIA

                  Articolul 5
                  (1)   Statele membre iau măsurile necesare pentru a împiedica intrarea sau tranzitul pe teritoriul lor a:

                              (a)

                              persoanelor fizice din cadrul forțelor armate din Myanmar/Birmania (Tatmadaw) și al poliției de frontieră responsabile de încălcări grave ale drepturilor omului în Myanmar/Birmania; sau

                              (b)

                              persoanelor fizice din cadrul forțelor armate din Myanmar/Birmania (Tatmadaw) și al poliției de frontieră care sunt răspunzătoare de obstrucționarea acordării ajutorului umanitar civililor care au nevoie de ajutor;

                              (c)

                              persoanelor fizice din cadrul forțelor armate din Myanmar/Birmania (Tatmadaw) și al poliției de frontieră care sunt răspunzătoare de obstrucționarea desfășurării de investigații independente privind presupuse încălcări sau abuzuri grave ale drepturilor omului; sau

                              (d)

                              persoanelor fizice asociate persoanelor fizice menționate la literele (a), (b) și (c),

                        astfel cum sunt prevăzute pe lista din anexă.
                  (2)   Un stat membru nu este obligat, în temeiul alineatului (1), să refuze intrarea pe teritoriul său a propriilor resortisanți.
                  (3)   Alineatul (1) nu aduce atingere cazurilor în care unui stat membru îi revine o obligație de drept internațional, și anume:

                              (a)

                              în calitate de țară-gazdă a unei organizații internaționale interguvernamentale;

                              (b)

                              în calitate de țară-gazdă a unei conferințe internaționale convocate de ONU sau desfășurate sub auspiciile acesteia;

                              (c)

                              în temeiul unui acord multilateral care conferă privilegii și imunități; sau

                              (d)

                              în temeiul Tratatului de conciliere din 1929 (Tratatul de la Lateran) încheiat de Sfântul Scaun (Statul Cetății Vaticanului) și Italia.

                        (4)   Alineatul (3) se consideră aplicabil, de asemenea, cazurilor în care un stat membru este țară-gazdă a Organizației pentru Securitate și Cooperare în Europa (OSCE).
                  (5)   Consiliul este informat în mod corespunzător în toate cazurile în care un stat membru acordă o derogare în temeiul alineatului (3) sau (4).
                  (6)   Statele membre pot acorda derogări de la măsurile impuse la alineatul (1), atunci când deplasarea se justifică dintr-un motiv umanitar urgent sau se efectuează în scopul participării la reuniuni interguvernamentale și la reuniuni promovate sau găzduite de Uniune, sau la reuniuni găzduite de un stat membru care asigură președinția OSCE, în cazul în care se poartă un dialog politic care vizează direct promovarea obiectivelor de politică ale măsurilor restrictive, inclusiv democrația, drepturile omului și statul de drept în Myanmar/Birmania.
                  (7)   Un stat membru care dorește să acorde derogările menționate la alineatul (6) informează Consiliul în scris în acest sens. Derogarea se consideră acordată, cu excepția cazului în care unul sau mai mulți membri ai Consiliului ridică obiecții în scris, în termen de două zile lucrătoare de la primirea notificării privind derogarea propusă. În cazul în care unul sau mai mulți membri ai Consiliului ridică o obiecție, Consiliul, hotărând cu majoritate calificată, poate decide să acorde derogarea propusă.
                  (8)   În cazul în care, în temeiul alineatului (3), (4), (6) sau (7), un stat membru autorizează intrarea sau tranzitul pe teritoriul său al persoanelor prevăzute pe lista din anexă, autorizația se limitează la scopul pentru care a fost acordată și la persoanele la care se referă.
                  CAPITOLUL IV

                     ÎNGHEȚAREA FONDURILOR ȘI A RESURSELOR ECONOMICE

                  Articolul 6
                  (1)   Se îngheață toate fondurile și resursele economice care aparțin sau se află în proprietatea, care sunt deținute sau controlate de:

                              (a)

                              persoane fizice din cadrul forțelor armate din Myanmar/Birmania (Tatmadaw) și al poliției de frontieră care sunt răspunzătoare de încălcări grave ale drepturilor omului în Myanmar/Birmania;

                              (b)

                              persoane fizice din cadrul forțelor armate din Myanmar/Birmania (Tatmadaw) și al poliției de frontieră care sunt răspunzătoare de obstrucționarea acordării ajutorului umanitar civililor care au nevoie de ajutor;

                              (c)

                              persoane fizice din cadrul forțelor armate din Myanmar/Birmania (Tatmadaw) și al poliției de frontieră care sunt răspunzătoare de obstrucționarea desfășurării de investigații independente privind presupuse încălcări sau abuzuri grave ale drepturilor omului; sau

                              (d)

                              persoane fizice sau juridice, entități sau organisme asociate persoanelor fizice menționate la literele (a), (b) și (c),

                        astfel cum sunt prevăzute pe lista din anexă.
                  (2)   Niciun fond și nicio resursă economică nu se pun, în mod direct sau indirect, la dispoziția persoanelor fizice sau juridice, a entităților și a organismelor prevăzute pe lista din anexă și nici nu se pot utiliza în beneficiul acestora.
                  (3)   Autoritatea competentă a unui stat membru poate autoriza deblocarea anumitor fonduri sau resurse economice înghețate sau punerea la dispoziție a anumitor fonduri sau resurse economice, în anumite condiții pe care le consideră corespunzătoare, după ce a hotărât că fondurile sau resursele economice în cauză:

                              (a)

                              sunt necesare pentru satisfacerea necesităților de bază ale persoanelor fizice sau juridice, ale entităților sau organismelor prevăzute pe lista din anexă și ale membrilor de familie care se află în întreținerea respectivelor persoane fizice, inclusiv a cheltuielilor pentru alimente, chirie sau rate ipotecare, medicamente și tratamente medicale, impozite, prime de asigurare și plata serviciilor de utilități publice;

                              (b)

                              sunt destinate exclusiv plății unor onorarii rezonabile sau rambursării cheltuielilor suportate în legătură cu prestarea unor servicii juridice;

                              (c)

                              sunt destinate exclusiv plății unor comisioane sau taxe aferente serviciilor de păstrare sau de gestionare curentă a unor fonduri sau resurse economice înghețate;

                              (d)

                              sunt necesare pentru cheltuieli extraordinare, cu condiția ca autoritatea competentă relevantă să fi notificat autorităților competente ale celorlalte state membre și Comisiei motivele pe baza cărora consideră că ar trebui acordată o autorizație specifică, cu cel puțin două săptămâni înainte de acordarea autorizației; sau

                              (e)

                              urmează să fie plătite în sau dintr-un cont al unei misiuni diplomatice sau consulare sau al unei organizații internaționale care beneficiază de imunități în conformitate cu dreptul internațional, în măsura în care astfel de plăți sunt destinate a fi utilizate în scopuri oficiale ale misiunii diplomatice sau consulare sau ale organizației internaționale.

                        Respectivul stat membru informează celelalte state membre și Comisia cu privire la orice autorizație acordată în temeiul prezentului alineat.
                  (4)   Prin derogare de la dispozițiile alineatului (1), autoritățile competente ale unui stat membru pot autoriza deblocarea anumitor fonduri sau resurse economice înghețate, în cazul în care sunt îndeplinite următoarele condiții:

                              (a)

                              fondurile sau resursele economice fac obiectul unei hotărâri arbitrale pronunțate anterior datei la care persoana fizică sau juridică, entitatea sau organismul menționat la alineatul (1) a fost înscris pe lista din anexă, sau al unei hotărâri judecătorești sau administrative pronunțate în Uniune, sau al unei hotărâri judecătorești executorii în statul membru respectiv, anterior sau ulterior datei respective;

                              (b)

                              fondurile sau resursele economice vor fi utilizate exclusiv pentru a satisface cererile garantate printr-o astfel de hotărâre sau a căror valabilitate este recunoscută printr-o astfel de hotărâre, în limitele stabilite de actele cu putere de lege și normele administrative aplicabile care reglementează drepturile persoanelor care formulează astfel de cereri;

                              (c)

                              hotărârea nu este în beneficiul niciunei persoane fizice sau juridice, entități sau niciunui organism prevăzut pe lista din anexă; și

                              (d)

                              recunoașterea hotărârii respective nu contravine politicii publice a statului membru respectiv.

                        Respectivul stat membru informează celelalte state membre și Comisia cu privire la orice autorizație acordată în temeiul prezentului alineat.
                  (5)   Alineatul (1) nu se opune ca o persoană fizică sau juridică, o entitate sau un organism prevăzut pe lista din anexă să efectueze o plată datorată în baza unui contract ori a unui acord încheiat de persoana fizică sau juridică, entitatea sau organismul prevăzut pe lista din anexă sau în baza unei obligații care a apărut în sarcina acestora, anterior datei la care persoana fizică sau juridică, entitatea sau organismul a fost inclus pe lista respectivă, cu condiția ca statul membru în cauză să fi stabilit că plata nu încalcă dispozițiile alineatului (3).
                  (6)   Alineatul (2) nu se aplică cuantumurilor vărsate în conturile înghețate sub formă de:

                              (a)

                              dobânzi sau alte venituri generate de conturile respective;

                              (b)

                              plăți cuvenite în temeiul unor contracte, acorduri sau obligații care au fost încheiate sau au survenit anterior datei la care respectivele conturi au făcut obiectul măsurilor prevăzute la alineatele (1) și (2); sau

                              (c)

                              plăți datorate în temeiul unei hotărâri judecătorești, administrative sau arbitrale pronunțate în Uniune sau executorii în statul membru respectiv,

                        cu condiția ca astfel de dobânzi, alte venituri și plăți să rămână sub incidența măsurilor prevăzute la alineatul (1).
                  CAPITOLUL V

                     DISPOZIȚII GENERALE ȘI FINALE

                  Articolul 7
                  (1)   Consiliul, hotărând în unanimitate la propunerea unui stat membru sau a Înaltului Reprezentant al Uniunii pentru afaceri externe și politica de securitate, întocmește și modifică lista din anexă.
                  (2)   Consiliul comunică persoanei fizice sau juridice, entității sau organismului vizat decizia menționată la alineatul (1), inclusiv motivele includerii pe listă, fie direct, dacă adresa este cunoscută, fie prin publicarea unui anunț, acordând persoanei, entității sau organismului în cauză posibilitatea de a prezenta observații.
                  (3)   Atunci când se transmit observații sau se prezintă dovezi substanțiale noi, Consiliul reexaminează decizia menționată la alineatul (1) și informează în consecință persoana fizică sau juridică, entitatea sau organismul vizat.
                  Articolul 8
                  (1)   Anexa cuprinde motivele includerii pe listă a persoanelor fizice sau juridice, entităților sau organismelor menționate la articolul 5 alineatul (1) și la articolul 6 alineatul (1).
                  (2)   De asemenea, anexa include informațiile necesare identificării persoanelor fizice sau juridice, a entităților sau a organismelor vizate, în cazul în care aceste informații sunt disponibile. În ceea ce privește persoanele fizice, astfel de informații pot cuprinde: numele, inclusiv pseudonimele; data și locul nașterii; cetățenia; numărul de pașaport și de carte de identitate; sexul; adresa, dacă este cunoscută, precum și funcția sau profesia. În ceea ce privește persoanele juridice, entitățile sau organismele, astfel de informații pot cuprinde denumirea, locul și data înregistrării, numărul de înregistrare și sediul.
                  Articolul 9
                  Este interzisă participarea în cunoștință de cauză și deliberată la activități care au drept scop sau efect eludarea măsurilor prevăzute în prezenta decizie.
                  Articolul 10
                  Nu se dă curs niciunei cereri în legătură cu orice contract sau tranzacție a cărei executare a fost afectată, în mod direct sau indirect, în totalitate sau în parte, de măsurile impuse în temeiul prezentei decizii, inclusiv cererilor de despăgubire sau oricărei alte cereri de acest tip, cum ar fi cererile de compensare sau cele în baza unei garanții, în special cererilor de prelungire sau de plată a unei obligațiuni, a unei garanții sau a unei indemnizații, în special a unei garanții financiare sau a unei indemnizații financiare, indiferent de formă, în cazul în care sunt formulate de:

                              (a)

                              persoanele fizice sau juridice, entitățile sau organismele desemnate, enumerate în anexă;

                              (b)

                              orice persoană fizică sau juridică, entitate sau organism care acționează prin intermediul sau în numele uneia dintre persoanele, entitățile sau organismele menționate la litera (a).

                        Articolul 11
                  Pentru ca măsurile prevăzute de prezenta decizie să aibă un impact cât mai mare, Uniunea încurajează statele terțe să adopte măsuri restrictive similare celor prevăzute de prezenta decizie.
                  Articolul 12
                  Prezenta decizie se aplică până la 30 aprilie 2019. Aceasta se reexaminează permanent. Decizia se reînnoiește sau se modifică, după caz, dacă Consiliul consideră că obiectivele acesteia nu au fost atinse.”

                  6.

                  Articolul 4 și articolul 5 se renumerotează ca articolul 13 și, respectiv, ca articolul 14.

                  7.

                  Se adaugă anexa prevăzută în anexa la prezenta decizie.

            Articolul 2
      Prezenta decizie intră în vigoare la data publicării în Jurnalul Oficial al Uniunii Europene.

         Adoptată la Bruxelles, 26 aprilie 2018.

               Pentru Consiliu

               Președintele

            E. ZAHARIEVA

         (1)  Decizia 2013/184/PESC a Consiliului din 22 aprilie 2013 privind măsuri restrictive împotriva Myanmar/Birmaniei și de abrogare a Deciziei 2010/232/PESC (JO L 111, 23.4.2013, p. 75).

         ANEXĂ

            „ANEXĂ

               Lista persoanelor fizice și juridice, a entităților și a organismelor menționate la articolul 5 alineatul (1) și la articolul 6 alineatul (1).”


title: Decizia (UE) 2018/665 a sesiunii plenare a Comitetului Unic de Rezoluție din 15 martie 2018 referitoare la descărcarea de gestiune pentru execuția bugetului și la închiderea conturilor Comitetului Unic de Rezoluție pentru exercițiul financiar 2016 (SRB/PS/2018/02)

text:
               30.4.2018

               RO

               Jurnalul Oficial al Uniunii Europene

               L 110/140

         DECIZIA (UE) 2018/665 A SESIUNII PLENARE A COMITETULUI UNIC DE REZOLUȚIE
   din 15 martie 2018
   referitoare la descărcarea de gestiune pentru execuția bugetului și la închiderea conturilor Comitetului Unic de Rezoluție pentru exercițiul financiar 2016 (SRB/PS/2018/02)
   COMITETUL UNIC DE REZOLUȚIE, ÎN CADRUL SESIUNII SALE PLENARE,
   având în vedere articolul 50 alineatul (1) litera (b) și articolul 63 alineatul (8) din Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010 (1),
   având în vedere articolele 103, 104 și 105 din Regulamentul financiar al SRB,
   având în vedere Conturile anuale definitive ale SRB pentru exercițiul financiar 2016, astfel cum au fost aprobate în ședința sa din 22 iunie 2017,
   având în vedere Raportul anual de activitate al SRB pentru exercițiul financiar 2016, astfel cum a fost adoptat în ședința sa din 22 iunie 2017,
   având în vedere Raportul anual al Curții de Conturi care cuprinde declarația de asigurare privind fiabilitatea conturilor și legalitatea și regularitatea operațiunilor subiacente și buna gestiune financiară pentru exercițiul financiar 2016, precum și răspunsurile SRB,
   având în vedere raportul Curții de Conturi, în temeiul articolului 92 alineatul (4) din Regulamentul (UE) nr. 806/2014, referitor la datoriile contingente (pentru Comitetul Unic de Rezoluție, Consiliu, Comisie sau pentru altă entitate) rezultate ca urmare a îndeplinirii de către Comitetul Unic de Rezoluție, Consiliu și Comisie a sarcinilor care le revin în temeiul prezentului regulament pentru exercițiul financiar 2016, precum și răspunsurile SRB, ale Consiliului și ale Comisiei,
   DECIDE:

               1.

               să acorde descărcarea de gestiune președintelui SRB pentru execuția bugetului SRB pentru exercițiul financiar 2016;

               2.

               să aprobe închiderea conturilor SRB pentru exercițiul financiar 2016;

               3.

               să-și expună observațiile în moțiunea de mai jos;

               4.

               să încredințeze președintelui Comitetului Unic de Rezoluție sarcina de a notifica prezenta decizie Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene și pe site-ul SRB.

      Adoptată la Bruxelles, 15 martie 2018.

            Pentru sesiunea plenară a Comitetului

            Membru al sesiunii plenare a SRB

         Tuija TAOS

      (1)  JO L 225, 30.7.2014, p. 1.


title: Decizia (UE) 2018/664 a sesiunii plenare a Comitetului Unic de Rezoluție din 23 martie 2017 referitoare la descărcarea de gestiune pentru execuția bugetului și la închiderea conturilor Comitetului Unic de Rezoluție pentru exercițiul financiar 2015 (SRB/PS/2017/02)

text:
               30.4.2018

               RO

               Jurnalul Oficial al Uniunii Europene

               L 110/139

         DECIZIA (UE) 2018/664 A SESIUNII PLENARE A COMITETULUI UNIC DE REZOLUȚIE
   din 23 martie 2017
   referitoare la descărcarea de gestiune pentru execuția bugetului și la închiderea conturilor Comitetului Unic de Rezoluție pentru exercițiul financiar 2015 (SRB/PS/2017/02)
   COMITETUL UNIC DE REZOLUȚIE, ÎN CADRUL SESIUNII SALE PLENARE,
   având în vedere articolul 50 alineatul (1) litera (b) și articolul 63 alineatul (8) din Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010 (1),
   având în vedere articolele 103, 104 și 105 din Regulamentul financiar al Comitetului Unic de Rezoluție, astfel cum a fost adoptat prin Decizia din sesiunea plenară din 25 martie 2015 (SRB/PS/2015/05) și modificat prin Decizia sesiunii plenare din 16 martie 2016 (SRB/PS/2016/13),
   având în vedere Decizia din sesiunea plenară din 6 ianuarie 2017 de stabilire a procedurii pentru sesiunea plenară de a acorda descărcarea de gestiune președintelui Comitetului Unic de Rezoluție pentru execuția bugetului Comitetului (SRB/PS/2017/01),
   având în vedere Conturile anuale definitive ale Comitetului Unic de Rezoluție pentru exercițiul financiar 2015, astfel cum au fost aprobate în ședința sa din 28 iunie 2016,
   având în vedere Raportul anual de activitate al Comitetului Unic de Rezoluție pentru exercițiul financiar 2015, astfel cum a fost adoptat în ședința sa din 28 iunie 2016,
   având în vedere Raportul anual al Curții de Conturi care cuprinde declarația de asigurare privind fiabilitatea conturilor și legalitatea și regularitatea operațiunilor subiacente și buna gestiune financiară pentru exercițiul financiar 2015, precum și răspunsurile Comitetului Unic de Rezoluție,
   având în vedere raportul Curții de Conturi, în temeiul articolului 92 alineatul (4) din Regulamentul (UE) nr. 806/2014, referitor la datoriile contingente (pentru Comitetul Unic de Rezoluție, Consiliu, Comisie sau altă entitate) rezultate ca urmare a îndeplinirii de către Comitetul Unic de Rezoluție, Consiliu și Comisie a sarcinilor care le revin în temeiul prezentului regulament, precum și răspunsurile Comitetului Unic de Rezoluție, ale Consiliului și ale Comisiei,
   DECIDE:

               1.

               să acorde descărcarea de gestiune președintelui Comitetului Unic de Rezoluție pentru execuția bugetului Comitetului pentru exercițiul financiar 2015;

               2.

               să aprobe închiderea conturilor Comitetului Unic de Rezoluție pentru exercițiul financiar 2015;

               3.

               să-și expună observațiile în moțiunea de mai jos;

               4.

               să încredințeze președintelui Comitetului Unic de Rezoluție sarcina de notifica prezenta decizie Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene și pe site-ul SRB.

      Adoptată la Bruxelles, 23 martie 2017.

            Pentru sesiunea plenară a Comitetului

            Membru al sesiunii plenare a SRB

         Frank ELDERSON

      (1)  JO L 225, 30.7.2014, p. 1.


title: Decizia (UE) 2018/667 a Băncii Centrale Europene din 19 aprilie 2018 privind valoarea totală a taxelor anuale de supraveghere pentru 2018 (BCE/2018/12)

text:
                  2.5.2018

                  RO

                  Jurnalul Oficial al Uniunii Europene

                  L 111/3

            DECIZIA (UE) 2018/667 A BĂNCII CENTRALE EUROPENE
      din 19 aprilie 2018
      privind valoarea totală a taxelor anuale de supraveghere pentru 2018 (BCE/2018/12)
      CONSILIUL GUVERNATORILOR BĂNCII CENTRALE EUROPENE,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 30,
      având în vedere Regulamentul (UE) nr. 1163/2014 al Băncii Centrale Europene din 22 octombrie 2014 privind taxele de supraveghere (BCE/2014/41) (2), în special articolul 3 alineatul (1) și articolul 9 alineatul (2),
      întrucât:

                  (1)

                  Valoarea totală a taxelor anuale de supraveghere care trebuie percepute în temeiul articolului 9 alineatul (2) din Regulamentul (UE) nr. 1163/2014 (BCE/2014/41) ar trebui să acopere, dar să nu depășească, cheltuielile suportate de Banca Centrală Europeană (BCE) în legătură cu atribuțiile de supraveghere ale acesteia în cursul perioadei de taxare relevante. Aceste cheltuieli constau în principal în costurile legate în mod direct de atribuțiile de supraveghere ale BCE, precum supravegherea directă a entităților semnificative, monitorizarea supravegherii entităților mai puțin semnificative, îndeplinirea atribuțiilor orizontale și desfășurarea serviciilor specializate. Ele includ și costurile legate în mod indirect de atribuțiile de supraveghere ale BCE, precum serviciile furnizate de departamentele de suport ale BCE, inclusiv serviciile privind sediul, administrarea resurselor umane, servicii administrative, buget și control, servicii contabile, juridice, de comunicare și traducere, audit intern, precum și servicii statistice și de tehnologia informației.

                  (2)

                  Pentru a calcula taxele anuale de supraveghere de plătit corespunzătoare entităților supravegheate semnificative și grupurilor supravegheate semnificative, precum și entităților supravegheate mai puțin semnificative și grupurilor supravegheate mai puțin semnificative, costurile totale ar trebui împărțite pe baza cheltuielilor alocate funcțiilor relevante care efectuează supravegherea directă a entităților supravegheate semnificative și a grupurilor supravegheate semnificative și supravegherea indirectă a entităților supravegheate mai puțin semnificative și a grupurilor supravegheate mai puțin semnificative.

                  (3)

                  Valoarea totală a taxelor anuale de supraveghere pentru 2018 ar trebui calculată ca suma următoarelor: (a) costurile anuale estimate pentru atribuțiile de supraveghere pentru 2018, pe baza bugetului BCE aprobat pentru 2018 și avându-se în vedere orice evoluții ale costurilor anuale estimate preconizate a fi suportate de BCE și cunoscute la data adoptării prezentei decizii; și (b) excedentul sau deficitul din 2017.

                  (4)

                  Excedentul sau deficitul ar trebui determinat prin deducerea costurilor anuale efective ale atribuțiilor de supraveghere care au fost suportate în 2017, astfel cum sunt prezentate în conturile anuale ale BCE pentru 2017 (3), din costurile anuale estimate colectate pentru 2017, astfel cum este prevăzut în anexa la Decizia (UE) 2017/760 a Băncii Centrale Europene (BCE/2017/11) (4).

                  (5)

                  În conformitate cu articolul 5 alineatul (3) din Regulamentul (UE) nr. 1163/2014 (BCE/2014/41), valorile taxelor legate de perioade de taxare anterioare care nu erau colectabile, plățile dobânzii primite în conformitate cu articolul 14 și sumele primite sau rambursate în conformitate cu articolul 7 alineatul (3) din acest regulament, dacă este cazul, ar trebui de asemenea luate în calcul pentru stabilirea costurilor anuale estimate ale atribuțiilor de supraveghere pentru 2018,

            ADOPTĂ PREZENTA DECIZIE:
      Articolul 1
      Definiții
      În sensul prezentei decizii, se aplică definițiile cuprinse în Regulamentul (UE) nr. 468/2014 al Băncii Centrale Europene (BCE/2014/17) (5) și Regulamentul (UE) nr. 1163/2014 (BCE/2014/41).
      Articolul 2
      Valoarea totală a taxelor anuale de supraveghere pentru 2018
      (1)   Valoarea totală a taxelor anuale de supraveghere pentru 2018 este de 474 785 269 EUR, calculată astfel cum este prezentat în anexa I.
      (2)   Fiecare categorie de entități supravegheate și grupuri supravegheate plătește următoarele taxe anuale totale de supraveghere:

                  (a)

                  entitățile supravegheate semnificative și grupurile supravegheate semnificative: 428 485 342 EUR;

                  (b)

                  entitățile supravegheate mai puțin semnificative și grupurile supravegheate mai puțin semnificative: 46 299 927 EUR.

            Împărțirea valorii totale a taxelor anuale de supraveghere pentru 2018 de plătit pentru fiecare categorie este indicată în anexa II.
      Articolul 3
      Intrarea în vigoare
      Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

         Adoptată la Frankfurt pe Main, 19 aprilie 2018.

               Președintele BCE

            Mario DRAGHI

         (1)  JO L 287, 29.10.2013, p. 63.

         (2)  JO L 311, 31.10.2014, p. 23.

         (3)  Publicate pe website-ul BCE, la adresa www.ecb.europa.eu, în februarie 2018.

         (4)  Decizia (UE) 2017/760 a Băncii Centrale Europene din 24 aprilie 2017 privind valoarea totală a taxelor anuale de supraveghere pentru 2017 (BCE/2017/11) (JO L 113, 29.4.2017, p. 52).

         (5)  Regulamentul (UE) nr. 468/2014 al Băncii Centrale Europene din 16 aprilie 2014 de instituire a cadrului de cooperare la nivelul Mecanismului unic de supraveghere între Banca Centrală Europeană și autoritățile naționale competente și cu autoritățile naționale desemnate (Regulamentul-cadru privind MUS) (BCE/2014/17) (JO L 141, 14.5.2014, p. 1).

         ANEXA I

            Calculul valorii totale a taxelor anuale de supraveghere pentru 2018

                     (EUR)

                     Costuri anuale estimate pentru 2018

                     502 467 814

                     Salarii și prestații

                     247 584 306

                     Chirie și întreținerea sediilor

                     53 932 669

                     Alte cheltuieli de funcționare

                     200 950 839

                     Excedent/deficit din 2017

                     – 27 930 375

                     Sume de luat în calcul în conformitate cu articolul 5 alineatul (3) din Regulamentul (UE) nr. 1163/2014 (BCE/2014/41)

                     247 830

                     Taxe legate de perioade anterioare de taxare care nu erau colectabile

                     0

                     Plăți ale dobânzii primite în conformitate cu articolul 14 din regulamentul sus-menționat

                     – 7 079

                     Sume primite sau rambursate în conformitate cu articolul 7 alineatul (3) din regulamentul sus-menționat

                     254 909

                     TOTAL

                     474 785 269

         ANEXA II

            Împărțirea valorii totale a taxelor anuale de supraveghere pentru 2018

                     (EUR)

                     Entități supravegheate semnificative și grupuri supravegheate semnificative

                     Entități supravegheate mai puțin semnificative și grupuri supravegheate mai puțin semnificative

                     Total

                     Costuri anuale estimate pentru 2018

                     458 594 063

                     43 873 751

                     502 467 814

                     Excedent/deficit din 2017

                     – 30 206 780

                     2 276 405

                     – 27 930 375

                     Sume de luat în calcul în conformitate cu articolul 5 alineatul (3) din Regulamentul (UE) nr. 1163/2014 (BCE/2014/41)

                     98 059

                     149 771

                     247 830

                     Taxe legate de perioade anterioare de taxare care nu erau colectabile

                     0

                     0

                     0

                     Plăți ale dobânzii primite în conformitate cu articolul 14 din regulamentul sus-menționat

                     – 3 859

                     – 3 220

                     – 7 079

                     Sume primite sau rambursate în conformitate cu articolul 7 alineatul (3) din regulamentul sus-menționat

                     101 918

                     152 991

                     254 909

                     TOTAL

                     428 485 342

                     46 299 927

                     474 785 269


title: Decizia (UE) 2018/666 a Comisiei din 27 aprilie 2018 de modificare a Deciziei 2014/312/UE în ceea ce privește perioada de valabilitate a criteriilor ecologice de acordare a etichetei ecologice a UE pentru vopselele și lacurile de interior și exterior [notificată cu numărul C(2018) 2479] (Text cu relevanță pentru SEE. )

text:
               2.5.2018

               RO

               Jurnalul Oficial al Uniunii Europene

               L 111/2

         DECIZIA (UE) 2018/666 A COMISIEI
   din 27 aprilie 2018
   de modificare a Deciziei 2014/312/UE în ceea ce privește perioada de valabilitate a criteriilor ecologice de acordare a etichetei ecologice a UE pentru vopselele și lacurile de interior și exterior

         [notificată cu numărul C(2018) 2479]

   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta ecologică a UE (1), în special articolul 8 alineatul (2),
   după consultarea Comitetului pentru etichetare ecologică al Uniunii Europene,
   întrucât:

               (1)

               Valabilitatea criteriilor ecologice actuale de acordare a etichetei ecologice a UE pentru vopselele și lacurile de interior și exterior, precum și a cerințelor de evaluare și de verificare aferente, stabilite în Decizia 2014/312/UE a Comisiei (2) expiră la 28 mai 2018.

               (2)

               S-a efectuat o evaluare care a confirmat relevanța și caracterul adecvat ale criteriilor ecologice actuale, precum și ale cerințelor de evaluare și de verificare aferente, stabilite în Decizia 2014/312/UE. Este, prin urmare, oportun să se prelungească perioada de valabilitate a criteriilor și a cerințelor de evaluare și de verificare respective.

               (3)

               Prin urmare, Decizia 2014/312/UE ar trebui modificată în consecință.

               (4)

               Măsurile prevăzute în prezenta decizie sunt conforme cu avizul comitetului instituit prin articolul 16 din Regulamentul (CE) nr. 66/2010,

         ADOPTĂ PREZENTA DECIZIE:
   Articolul 1
   Articolul 4 din Decizia 2014/312/UE se înlocuiește cu următorul text:

      „Articolul 4
      Criteriile ecologice pentru categoria de produse «vopsele și lacuri de interior și exterior» și cerințele de evaluare și de verificare aferente sunt valabile până la 31 decembrie 2022.”

   Articolul 2
   Prezenta decizie se adresează statelor membre.

      Adoptată la Bruxelles, 27 aprilie 2018.

            Pentru Comisie

         Karmenu VELLA

            Membru al Comisiei

      (1)  JO L 27, 30.1.2010, p. 1.

      (2)  Decizia 2014/312/UE a Comisiei din 28 mai 2014 de stabilire a criteriilor ecologice de acordare a etichetei ecologice a UE pentru vopselele și lacurile de interior și exterior (JO L 164, 3.6.2014, p. 45).


title: Decizia (UE) 2018/646 a Parlamentului European și a Consiliului din 18 aprilie 2018 privind un cadru comun pentru furnizarea unor servicii mai bune pentru aptitudini și calificări (Europass) și de abrogare a Deciziei nr. 2241/2004/CE (Text cu relevanță pentru SEE. )

text:
               2.5.2018

               RO

               Jurnalul Oficial al Uniunii Europene

               L 112/42

         DECIZIA (UE) 2018/646 A PARLAMENTULUI EUROPEAN ȘI A CONSILIULUI
   din 18 aprilie 2018
   privind un cadru comun pentru furnizarea unor servicii mai bune pentru aptitudini și calificări (Europass) și de abrogare a Deciziei nr. 2241/2004/CE
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 165 și 166,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Comitetului Economic și Social European (1),
   după consultarea Comitetului Regiunilor,
   hotărând în conformitate cu procedura legislativă ordinară (2),
   întrucât:

               (1)

               Atunci când caută un loc de muncă sau când iau decizii legate de învățare, studiu sau muncă, persoanele au nevoie de acces la informații și de orientare privind oportunitățile disponibile, modul în care își pot evalua aptitudinile și modul de prezentare a informațiilor referitoare la aptitudinile și calificările lor.

               (2)

               Diferențele în materie de definiții, formate ale documentelor, limbi, precum și de metode de evaluare și de validare toate reprezintă provocări considerabile pentru persoanele fizice, angajatori, autoritățile și organismele competente. Aceste provocări apar mai ales în cazul în care persoanele se mută dintr-o țară în alta, incluzând aici țările terțe, dar și atunci când caută un nou loc de muncă sau participă la o activitate de învățare și de gestionare a carierei. Informațiile clare și larg difuzate, o înțelegere comună și o mai mare transparență în privința aptitudinilor și calificărilor sunt importante pentru a face față respectivelor provocări.

               (3)

               Noua agendă pentru competențe în Europa, adoptată de Comisie la 10 iunie 2016, invită statele membre, partenerii sociali, industria și alte părți interesate să conlucreze la zece acțiuni pentru a îmbunătăți calitatea și relevanța formării aptitudinilor, a mări vizibilitatea și comparabilitatea aptitudinilor și a îmbogăți informațiile privind aptitudinile și mai ales informațiile pentru alegeri de carieră mai inspirate. Printre cele zece acțiuni care oferă un parcurs indispensabil pentru atingerea și susținerea obiectivelor respective a fost propusă o revizuire a cadrului Europass.

               (4)

               Decizia nr. 2241/2004/CE a Parlamentului European și a Consiliului (3) a instituit un cadru pentru abordarea provocărilor aferente căutării unui loc de muncă, participării la o activitate de învățare și gestionării carierei. Scopul deciziei respective a fost de a obține o mai mare transparență a calificărilor și a competențelor printr-un portofoliu de documente denumit „Europass”, pe care persoanele fizice îl pot utiliza în mod voluntar. Decizia respectivă a instituit, de asemenea, organisme naționale, cunoscute sub denumirea de „centre naționale Europass”, pentru a pune în aplicare cadrul Europass.

               (5)

               Pentru a atinge obiectivul său principal, cadrul Europass se concentrează pe instrumente de documentare a aptitudinilor și calificărilor. Aceste instrumente au ajuns să fie folosite pe o scară largă prin intermediul sistemului de informare Europass pe internet.

               (6)

               Centrele naționale Europass sprijină utilizatorii și promovează documentarea aptitudinilor și a calificărilor. Rețeaua Euroguidance, care promovează dimensiunea europeană în ceea ce privește orientările și furnizează informații de calitate ridicată privind orientarea pe tot parcursul vieții și mobilitatea transnațională în scopul învățării, a contribuit și ea la dezvoltarea difuzării de informații privind instrumentele Uniunii dedicate aptitudinilor și calificărilor. Punctele naționale de coordonare ale Cadrului european al calificărilor sprijină autoritățile naționale în punerea în corespondență a cadrelor sau a sistemelor naționale de calificări cu Cadrul european al calificărilor (CEC) și se concentrează pe apropierea CEC de oameni și organizații. Ar trebui asigurată sprijinirea acestor servicii naționale, precum și o mai bună coordonare a lor, pentru a li se accentua impactul, respectând totodată diversitatea sistemelor naționale.

               (7)

               În raportul său către Parlamentul European și Consiliu din 19 decembrie 2013 privind evaluarea Europass, Comisia a conchis că misiunea centrelor naționale Europass de sensibilizare cu privire la Europass și de furnizare a informațiilor necesare către părțile interesate a fost un model satisfăcător pentru implementarea Europass. Totuși, Comisia a ajuns și la concluzia că majoritatea instrumentelor Europass nu sunt încă cunoscute de toți utilizatorii potențiali și au avut o acoperire inegală ca arie geografică și grupe de vârstă și că o mai bună coordonare și integrare a serviciilor de susținere a orientării și mobilității în cadrul Europass i-ar permite să se adreseze mai multor utilizatori potențiali.

               (8)

               Datele arată că Europass este utilizat de grupuri sociale cu un nivel ridicat al cunoștințelor digitale în timp ce grupurile dezavantajate, precum persoanele cu un nivel scăzut de educație, cetățenii în vârstă sau șomerii de lungă durată, nu sunt deseori la curent cu existența Europass și a instrumentelor sale și, prin urmare, nu pot beneficia de acestea.

               (9)

               Portofoliul Europass reprezintă unul dintr-o serie de mijloace și instrumente care au fost create la nivelul Uniunii pentru a îmbunătăți transparența și înțelegerea aptitudinilor și a calificărilor.

               (10)

               Portofoliul Europass cuprinde cinci modele de documente. Modelul de curriculum vitae (CV) Europass le permite persoanelor fizice să își completeze CV-urile într-un format standardizat. De la stabilirea CV-ului Europass în 2004, au fost create online peste 100 de milioane de CV-uri Europass. Două modele de suplimente la calificări, și anume Suplimentul Europass la Diplomă și Suplimentul Europass la Certificatul profesional, oferă informații privind conținutul și rezultatele învățării corespunzătoare unei calificări, precum și privind sistemul educațional al țării care eliberează calificarea. Pașaportul lingvistic Europass este utilizat pentru a descrie aptitudinile lingvistice. Modelul de Mobilitate Europass descrie aptitudinile dobândite în străinătate în cursul experiențelor de mobilitate în scopul învățării sau în scop profesional.

               (11)

               Recomandarea Consiliului din 22 mai 2017 (4) prevede un cadru comun de referință care ajută persoanele fizice și organizațiile să compare diferite sisteme de calificare și nivelurile calificărilor obținute în respectivele sisteme.

               (12)

               Recomandarea Consiliului din 20 decembrie 2012 (5) a invitat statele membre să pună în aplicare, până în 2018, în funcție de circumstanțele și particularitățile naționale și așa cum consideră de cuviință, măsuri pentru validarea învățării non-formale și informale, care să le permită persoanelor să le fie validate cunoștințele, aptitudinile și competențele dobândite prin învățare non-formală și informală și să obțină o calificare completă sau, după caz, una parțială.

               (13)

               Rezoluția Consiliului din 28 mai 2004 privind consolidarea politicilor, a sistemelor și a practicilor în domeniul orientării de-a lungul vieții precizează obiectivele-cheie ale unei politici de orientare de-a lungul vieții pentru toți cetățenii Uniunii. Rezoluția Consiliului din 21 noiembrie 2008 (6) subliniază importanța orientării pentru învățarea de-a lungul vieții.

               (14)

               Portalul „Oportunități de învățare și calificări în Europa” oferă acces la informații privind oportunitățile de învățare și calificările oferite de diferite sisteme educaționale din Europa și privind compararea cadrelor naționale ale calificărilor realizată prin intermediul CEC.

               (15)

               Panorama competențelor în UE oferă informații cu privire la competențele pentru diferite ocupații și sectoare specifice, inclusiv cererea și oferta la nivel național.

               (16)

               Analiza locurilor de muncă vacante și a altor tendințe de pe piața muncii reprezintă o modalitate consacrată de a dezvolta informațiile privind aptitudinile pentru a înțelege problemele referitoare la deficitele și insuficiențele existente în materie de aptitudini, precum și la necorelările de calificare.

               (17)

               Sistemul multilingv de clasificare europeană a aptitudinilor, competențelor, calificărilor și ocupațiilor (ESCO), întocmit și actualizat permanent de Comisie, în strânsă cooperare cu statele membre și cu părțile interesate, urmărește să promoveze transparența aptitudinilor și a calificărilor pentru educație și formare, precum și în scopuri profesionale. În urma unor testări temeinice și ținând seama în mod corespunzător de poziția statelor membre, ESCO ar putea fi utilizat de Comisie, în cadrul Europass; utilizarea ESCO de către statele membre este voluntară, în urma testării și evaluării de către statele membre.

               (18)

               Rețeaua europeană de servicii de ocupare a forței de muncă (EURES), instituită prin Regulamentul (UE) 2016/589 al Parlamentului European și al Consiliului (7), este o rețea de cooperare pentru schimbul de informații și facilitarea interacțiunii între cei care își caută un loc de muncă și angajatori. Aceasta oferă asistență gratuită persoanelor în căutarea unui loc de muncă ce doresc să se mute în altă țară și sprijină angajatorii care doresc să recruteze lucrători din alte țări. Sinergiile și cooperarea între portalurile Europass și EURES ar putea amplifica impactul ambelor servicii.

               (19)

               Procesele de pe piața muncii, cum ar fi publicarea locurilor de muncă vacante, candidaturile, evaluările aptitudinilor și recrutarea, sunt gestionate din ce în ce mai frecvent online, prin intermediul unor instrumente care utilizează platformele de comunicare socială, volume mari de date și alte tehnologii. Selecția candidaților este gestionată prin intermediul unor instrumente și procese care caută informații privind aptitudinile și calificările dobândite în contexte formale, non-formale și informale.

               (20)

               Învățarea formală, non-formală și informală are loc, în prezent, în noi forme și contexte, fiind oferită de către o varietate de furnizori, mai ales prin utilizarea tehnologiilor și platformelor digitale, a învățării la distanță, online și inter pares, a cursurilor online deschise și în masă și a resurselor educaționale deschise. În plus, aptitudinile, experiențele și realizările în domeniul învățării sunt recunoscute sub forme diferite, cum ar fi certificatele deschise digitale. Tehnologiile digitale sunt, de asemenea, utilizate pentru aptitudinile dobândite prin învățare non-formală, precum activitățile pentru tineret și de voluntariat.

               (21)

               În sensul prezentei decizii, aptitudinile sunt înțelese în sens larg ca referindu-se la ceea ce o persoană știe, înțelege și poate să facă. Aptitudinile se referă la diferite tipuri de rezultate ale învățării, inclusiv cunoștințele și competențele, precum și capacitatea de a aplica cunoștințe și de a se folosi de know-how pentru a duce la îndeplinire sarcini și a rezolva probleme. Pe lângă importanța recunoscută a competențelor profesionale, se recunoaște tot mai mult importanța aptitudinilor transversale sau non-tehnice (soft skills), precum gândirea critică, lucrul în echipă, capacitatea de a rezolva probleme și creativitatea, competențele digitale sau lingvistice, care reprezintă condiții prealabile esențiale pentru împlinirea personală și profesională și care pot fi aplicate în diferite domenii. Persoanele fizice ar putea beneficia de pe urma unor instrumente și orientări pentru evaluarea și descrierea acestor aptitudini și a altor aptitudini.

               (22)

               În mod tradițional, persoanele fizice au prezentat informațiile privind aptitudinile și calificările lor dobândite într-un CV și cu ajutorul documentelor justificative, cum ar fi certificatele sau diplomele. În prezent, sunt disponibile noi instrumente care pot facilita prezentarea aptitudinilor și a calificărilor folosind diverse formate online și digitale. Noile instrumente pot ajuta persoanele fizice, de asemenea, să își autoevalueze aptitudinile dobândite în diferite contexte.

               (23)

               Cadrul Europass ar trebui să răspundă nevoilor actuale și viitoare. Utilizatorii au nevoie de instrumente pentru documentarea propriilor aptitudini și calificări. În plus, instrumentele de evaluare a aptitudinilor și de autoevaluare a aptitudinilor, precum și accesul la informații relevante, inclusiv informațiile privind posibilitățile de validare și orientare, pot fi benefice pentru luarea de decizii privind oportunitățile de angajare și de învățare.

               (24)

               Instrumentele Uniunii pentru aptitudini și calificări ar trebui să se adapteze la evoluția practicilor și la progresul tehnologic, pentru a garanta că sunt în continuare relevante și benefice pentru utilizatori. Acest lucru ar trebui realizat, printre altele, prin crearea unor caracteristici inovatoare, cum ar fi instrumentele interactive, editarea și elaborarea de documente, urmărind să se asigure instrumente mai cuprinzătoare, mai performante și mai eficiente și prin simplificare, precum și printr-o mai mare interoperabilitate tehnică și mai multe sinergii între instrumentele conexe, inclusiv cele dezvoltate de părți terțe, și ținând seama de nevoile specifice ale persoanelor cu dizabilități. În plus, ar putea fi utilizate măsuri de autentificare, pentru a sprijini verificarea documentelor digitale privind aptitudinile și calificările.

               (25)

               Prin urmare, cadrul Europass instituit prin Decizia nr. 2241/2004/CE ar trebui să fie înlocuit de un nou cadru, care să răspundă nevoilor în continuă evoluție.

               (26)

               Noul cadru Europass ar trebui să răspundă nevoilor și așteptărilor tuturor utilizatorilor finali individuali, cum ar fi cursanții, persoanele în căutarea unui loc de muncă, inclusiv șomerii și lucrătorii, precum și ale altor părți interesate relevante, cum ar fi angajatorii (în special întreprinderile mici și mijlocii), camerele de comerț, organizațiile societății civile, voluntarii, profesioniștii din domeniul orientării profesionale, serviciile publice pentru ocuparea forței de muncă, partenerii sociali, furnizorii de educație și formare, organizațiile de tineret, furnizorii de activități pentru tineret, autoritățile naționale responsabile, precum și factorii de decizie politică. Ar trebui să țină cont și de nevoile specifice ale resortisanților țărilor terțe care sosesc sau care își au reședința pe teritoriul Uniunii, pentru a-i ajuta să se integreze.

               (27)

               Cadrul Europass ar trebui să evolueze pentru a permite descrierea diferitelor tipuri de învățare și aptitudini, în special a celor dobândite prin învățare non-formală și informală.

               (28)

               Cadrul Europass ar trebui dezvoltat printr-o abordare orientată spre utilizator, care să se bazeze pe feedback, și prin colectarea cerințelor, inclusiv prin intermediul anchetelor și testelor, acordându-se atenție nevoilor specifice actuale și viitoare ale grupurilor-țintă ale Europass. Caracteristicile Europass ar trebui mai ales să reflecte angajamentul statelor membre și al Uniunii de a asigura accesul egal al persoanelor cu dizabilități la piața forței de muncă și la tehnologiile și sistemele de informare și comunicare. Instrumentele Europass ar trebui să fie ușor de identificat, funcționale, ușor de înțeles și stabile, permițându-le astfel să fie mai accesibile utilizatorilor, în special persoanelor cu dizabilități.

               (29)

               Actualizările și modificările cadrului Europass ar trebui realizate în cooperare cu părțile interesate relevante, cum ar fi serviciile de ocupare a forței de muncă, profesioniștii din domeniul orientării profesionale, furnizorii de educație și de formare, partenerii sociali, precum sindicatele și patronatele, cu respectarea deplină a cooperării politice în desfășurare, cum ar fi procesul Bologna în Spațiul european al învățământului superior. Colaborarea constructivă între Comisie, statele membre și părțile interesate are o importanță deosebită pentru dezvoltarea și punerea în aplicare cu succes a cadrului Europass.

               (30)

               Dispozițiile relevante din dreptul Uniunii privind protecția datelor cu caracter personal și măsurile naționale de punere în aplicare ar trebui să se aplice prelucrării datelor cu caracter personal care sunt stocate și prelucrate în conformitate cu prezenta decizie. Utilizatorii ar trebui să aibă posibilitatea de a restricționa accesul la datele lor cu caracter personal.

               (31)

               Participarea la cadru ar trebui să fie deschisă membrilor Spațiului Economic European care nu sunt state membre ale Uniunii, statelor aderente, statelor candidate și celor potențial candidate la aderarea la Uniune, având în vedere interesul de lungă durată al statelor menționate față de acest subiect și cooperarea lor pe termen lung cu Uniunea în acest domeniu. Participarea ar trebui să se realizeze în conformitate cu dispozițiile relevante ale instrumentelor care reglementează relațiile dintre Uniune și aceste țări. Informațiile privind aptitudinile și calificările furnizate prin intermediul cadrului Europass ar trebui să provină dintr-un număr mai mare de țări și de sisteme educaționale decât numărul țărilor participante și să reflecte mișcările migratorii dinspre și spre alte părți ale lumii.

               (32)

               Comisia ar trebui să asigure coerența punerii în aplicare și a monitorizării prezentei decizii prin intermediul unui grup consultativ Europass, format din reprezentanți ai statelor membre și ai părților interesate relevante. Grupul consultativ ar trebui, în special, să dezvolte o abordare strategică în ceea ce privește implementarea și dezvoltarea viitoare a Europass, și să ofere consiliere cu privire la dezvoltarea de instrumente bazate pe web, inclusiv prin testare, și cu privire la informațiile furnizate prin intermediul platformei online Europass, în cooperare cu alte grupuri, dacă este cazul.

               (33)

               Pentru punerea în aplicare a prezentei decizii se acordă cofinanțare, printre altele, prin programul Uniunii Erasmus +, astfel cum a fost instituit prin Regulamentul (UE) nr. 1288/2013 al Parlamentului European și al Consiliului (8). Comitetul instituit în temeiul regulamentului respectiv este implicat în discuțiile strategice despre progresele înregistrate cu privire la implementarea Europass și la evoluțiile viitoare.

               (34)

               Întrucât obiectivul prezentei decizii, și anume instituirea unui cadru cuprinzător și interoperabil de instrumente și informații, în principal în scopuri legate de mobilitatea transnațională în angajare și învățare, nu poate fi realizat în mod satisfăcător de către statele membre, dar, având în vedere efectele acțiunii, acest obiectiv poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat la articolul respectiv, prezenta decizie nu depășește ceea ce este necesar pentru atingerea acestui obiectiv.

               (35)

               Ca principiu general, ar trebui ca obligațiile și sarcinile administrative și financiare care le revin statelor membre să fie echilibrate în raport cu costurile și beneficiile.

               (36)

               Activitățile desfășurate în contextul prezentei decizii ar trebui sprijinite de expertiza agențiilor Uniunii, în special de Centrul European pentru Dezvoltarea Formării Profesionale, în cadrul domeniilor lor de competență.

               (37)

               Prin urmare, Decizia nr. 2241/2004/CE ar trebui abrogată, fără a se aduce atingere validității sau statutului documentelor Europass publicate anterior. Toate modelele de documente Europass stabilite ar trebui menținute în noul cadru, până la efectuarea modificărilor sau actualizărilor necesare în conformitate cu prezenta decizie. Pentru a asigura o tranziție lină către platforma online Europass, sistemul de informare Europass pe internet, instituit prin Decizia nr. 2241/2004/CE, ar trebui să continue să funcționeze până în momentul în care platforma online Europass este creată și devine operațională,

         ADOPTĂ PREZENTA DECIZIE:
   Articolul 1
   Obiect și domeniu de aplicare
   (1)   Prezenta decizie instituie un cadru european pentru a sprijini transparența și înțelegerea aptitudinilor și a calificărilor dobândite în contexte formale, non-formale și informale, inclusiv prin experiență practică, mobilitate și voluntariat (denumit în continuare „Europass”).
   (2)   Europass conține instrumente bazate pe web și informații disponibile relevante, inclusiv informații în sprijinul dimensiunii europene a orientării, furnizate prin intermediul unei platforme online și sprijinite de serviciile naționale, al căror scop este de a-i ajuta pe utilizatori să comunice și să își prezinte mai bine aptitudinile și calificările, precum și să compare calificările.
   (3)   Europass este destinat:

               (a)

               utilizatorilor finali individuali, precum cursanții, persoanele în căutarea unui loc de muncă, lucrătorii și voluntarii; și

               (b)

               părților interesate relevante, precum furnizorii de educație și formare, profesioniștii din domeniul orientării profesionale, angajatorii, serviciile publice pentru ocuparea forței de muncă, partenerii sociali, furnizorii de activități pentru tineret, organizațiile de tineret și factorii de decizie politică.

         (4)   Utilizarea Europass este facultativă și nu impune nicio obligație și nu conferă niciun drept, în afara celor definite în prezenta decizie.
   Articolul 2
   Definiții
   În sensul prezentei decizii, se aplică următoarele definiții:

               (a)

               „supliment la certificatul profesional” înseamnă un document anexat unui certificat de educație și de formare profesională sau unui certificat profesional eliberat de către autoritățile sau organismele competente, astfel încât persoanelor terțe – în special celor din alte țări – să le fie mai ușor să înțeleagă rezultatele învățării dobândite de titularul calificării, precum și natura, nivelul, contextul, conținutul și statutul educației și formării finalizate și ale aptitudinilor dobândite;

               (b)

               „supliment la diplomă” înseamnă un document anexat unei diplome de învățământ superior eliberat de către autoritățile sau organismele competente, astfel încât persoanelor terțe – în special celor din alte țări – să le fie mai ușor să înțeleagă rezultatele învățării dobândite de titularul calificării, precum și natura, nivelul, contextul, conținutul și statutul educației și formării finalizate și ale aptitudinilor dobândite;

               (c)

               „suplimente Europass” înseamnă un set de documente, precum suplimentele la diplomă și suplimentele la certificatul profesional, eliberate de către autoritățile sau organismele competente;

               (d)

               „orientare” înseamnă un proces continuu, care le permite persoanelor să își identifice capacitățile, aptitudinile și interesele, printr-o serie de activități individuale și colective, să ia decizii în materie de educație, formare și activitate profesională și să își gestioneze parcursurile individuale în context educațional, profesional și în alte contexte în care sunt dobândite sau folosite capacitățile și aptitudinile respective;

               (e)

               „dimensiunea europeană a orientării” înseamnă cooperarea și sprijinul la nivelul Uniunii pentru consolidarea politicilor, a sistemelor și a practicilor de orientare pe teritoriul Uniunii;

               (f)

               „calificare” înseamnă un rezultat formal al unui proces de evaluare și validare, obținut în momentul în care o autoritate competentă sau un organism competent stabilește că o persoană a dobândit rezultate ale învățării corespunzătoare unor standarde date;

               (g)

               „evaluarea aptitudinilor” înseamnă procesul sau metoda utilizată pentru a evalua, a măsura și, în cele din urmă, a descrie aptitudinile persoanelor fizice, prin autoevaluare sau evaluarea certificată de o terță parte sau ambele, aptitudini dobândite în contexte formale, non-formale sau informale;

               (h)

               „autoevaluarea aptitudinilor” înseamnă procesul de reflecție sistematică a persoanelor asupra aptitudinilor lor prin raportarea la o descriere a aptitudinilor stabilită;

               (i)

               „informații privind aptitudinile” înseamnă analiza cantitativă sau calitativă a datelor agregate privind aptitudinile din surse existente în raport cu piața muncii și a oportunităților de învățare corespunzătoare din sistemul de educație și de formare, care pot contribui la orientare și consiliere, la procesele de recrutare, la alegerile în materie de educație, formare și carieră;

               (j)

               „servicii de autentificare” înseamnă procesele tehnice, cum ar fi semnăturile electronice și autentificarea unui site internet, care le permit utilizatorilor să certifice informații, precum identitatea lor, prin intermediul Europass;

               (k)

               „interoperabilitate tehnică” înseamnă capacitatea sistemelor de tehnologie a informației și comunicării să interacționeze astfel încât să sprijine schimbul de informații, obținută prin acordul tuturor părților și al proprietarilor informațiilor;

               (l)

               „validare” înseamnă procesul prin care o autoritate competentă sau un organism competent confirmă faptul că o persoană a obținut rezultate ale învățării, inclusiv cele dobândite în contexte de învățare non-formală și informală, măsurate prin raportare la un standard relevant, proces care constă în patru etape distincte, și anume: identificarea, documentarea, evaluarea și certificarea rezultatelor evaluării sub forma unei calificări complete, a unor credite sau a unei calificări parțiale, după caz și în conformitate cu contextele naționale;

               (m)

               „standarde deschise” înseamnă standarde tehnice care au fost elaborate în cadrul unui proces de colaborare și au fost publicate pentru utilizarea cu titlu gratuit de către orice parte interesată;

               (n)

               „platformă online” înseamnă o aplicație bazată pe web care oferă informații și instrumente pentru utilizatorii finali și le permite acestora să realizeze sarcini specifice online;

               (o)

               „date cu caracter personal” înseamnă orice informații referitoare la o persoană fizică identificată sau identificabilă.

         Articolul 3
   Platforma online
   (1)   Europass furnizează, prin intermediul unei platforme online, instrumente bazate pe web pentru:

               (a)

               documentarea și descrierea informațiilor cu caracter personal în diferite formate, inclusiv modele de curriculum vitae (CV);

               (b)

               documentarea și descrierea aptitudinilor și a calificărilor dobândite prin experiențe de muncă și învățare, inclusiv prin mobilitate și voluntariat;

               (c)

               evaluarea aptitudinilor și autoevaluarea aptitudinilor;

               (d)

               documentarea rezultatelor învățării din cadrul calificărilor, inclusiv modelele pentru suplimentul Europass, astfel cum se menționează la articolul 5.

         Utilizarea instrumentelor Europass pentru evaluarea aptitudinilor și autoevaluarea aptitudinilor, astfel cum se menționează la litera (c), nu conduce în mod direct la recunoașterea sau acordarea formală a calificărilor.
   (2)   Platforma online Europass pune la dispoziție informațiile disponibile sau linkuri către informațiile disponibile cu privire la următoarele aspecte:

               (a)

               oportunități de învățare;

               (b)

               calificări și cadre sau sisteme de calificare;

               (c)

               posibilități de validare a învățării non-formale și informale;

               (d)

               practici de recunoaștere și legislația relevantă din diferite țări, inclusiv țări terțe;

               (e)

               servicii care oferă orientare pentru mobilitatea transnațională în scopul învățării și pentru gestionarea carierei;

               (f)

               informații privind aptitudinile, generate de activitățile și agențiile pertinente de la nivelul Uniunii în limita domeniului lor de competență;

               (g)

               informații cu privire la aptitudini și calificări care ar putea fi relevante pentru nevoile specifice ale resortisanților țărilor terțe care sosesc sau care își au reședința pe teritoriul Uniunii, pentru a sprijini integrarea acestora.

         Articolul 4
   Principii și caracteristici esențiale
   (1)   Platforma online Europass și instrumentele bazate pe web, inclusiv conținutul și funcționalitatea acestora, trebuie să fie ușor de utilizat, sigure și puse la dispoziția tuturor utilizatorilor în mod gratuit.
   (2)   Platforma online Europass și instrumentele bazate pe web, inclusiv conținutul și funcționalitatea acestora, trebuie să fie accesibile persoanelor cu dizabilități, în conformitate cu cerințele în materie de accesibilitate stabilite în dreptul relevant al Uniunii.
   (3)   Instrumentele Europass bazate pe web utilizează standarde deschise, care se pun la dispoziție cu titlu gratuit, în vederea reutilizării de către statele membre și de alte părți interesate pe bază voluntară.
   (4)   Instrumentele Europass bazate pe web fac referire la CEC în informațiile referitoare la calificări, la descrieri ale sistemelor naționale de educație și de formare, precum și la alte subiecte relevante, după caz și în conformitate cu contextele naționale.
   (5)   Platforma online Europass poate include o opțiune prin care utilizatorii să stocheze date cu caracter personal, cum ar fi un profil personal. Dreptul Uniunii privind protecția datelor se aplică prelucrării unor astfel de date cu caracter personal. Utilizatorilor li se pun la dispoziție o serie de opțiuni pentru a le permite să limiteze accesul la datele lor sau la anumite atribute.
   (6)   Europass trebuie să permită servicii de autentificare pentru orice document digital sau reprezentare a informațiilor despre aptitudini și calificări.
   (7)   Instrumentele Europass bazate pe web sunt disponibile în limbile oficiale ale instituțiilor Uniunii.
   (8)   Instrumentele Europass bazate pe web sprijină și asigură interoperabilitatea tehnică și sinergii cu alte instrumente și servicii relevante oferite la nivelul Uniunii și, după caz, la nivel național.
   Articolul 5
   Suplimentele Europass
   (1)   Suplimentele Europass se eliberează, în conformitate cu modele, de către autoritățile sau organismele competente. În special, se respectă ordinea fiecărui element din modele pentru a se facilita înțelegerea și furnizarea de informații complete.
   (2)   Modelele menționate la alineatul (1) sunt elaborate și, atunci când este necesar, sunt revizuite de către Comisie în strânsă cooperare și consultare cu statele membre și cu alte părți interesate, precum Consiliul Europei și Organizația Națiunilor Unite pentru Educație, Știință și Cultură pentru a se asigura relevanța și ușurința utilizării suplimentelor.
   (3)   Toate suplimentele Europass se eliberează gratuit și, atunci când este posibil, în format electronic. Suplimentele Europass se eliberează în limba națională și, atunci când este posibil, într-o altă limbă europeană.
   (4)   Suplimentele Europass nu înlocuiesc diplomele sau certificatele originale și nu reprezintă echivalentul recunoașterii oficiale a diplomei sau a certificatului original de către autoritățile sau organismele competente din alte țări.
   Articolul 6
   Sarcinile Comisiei
   (1)   Comisia gestionează platforma online Europass. În acest sens, Comisia:

               (a)

               asigură disponibilitatea și calitatea ridicată a informațiilor la nivelul Uniunii sau a linkurilor către astfel de informații disponibile, astfel cum se precizează în articolul 3 alineatul (2);

               (b)

               dezvoltă, testează și, atunci când este necesar, actualizează platforma online Europass, inclusiv standardele deschise, în conformitate cu nevoile utilizatorilor și progresul tehnologic, precum și cu schimbările apărute pe piețele muncii și în furnizarea serviciilor de educație și formare;

               (c)

               urmărește și integrează, atunci când este cazul, cele mai recente evoluții tehnologice care pot îmbunătăți accesul la Europass pentru persoanele în vârstă și pentru persoanele cu dizabilități;

               (d)

               se asigură că orice dezvoltare sau actualizare a platformei online Europass, inclusiv a standardelor deschise, sprijină coerența informațiilor și prezintă o valoare adăugată clară;

               (e)

               se asigură că orice instrumente bazate pe web, în special instrumentele de evaluare și de autoevaluare, sunt pe deplin testate și îndeplinesc standardele de asigurare a calității; și

               (f)

               asigură calitatea și monitorizează eficacitatea platformei online Europass, inclusiv a instrumentelor bazate pe internet, în conformitate cu nevoile utilizatorilor.

         (2)   Comisia asigură punerea în aplicare eficace a prezentei decizii. În acest sens, Comisia:

               (a)

               asigură participarea și implicarea activă a statelor membre în planificarea strategică, inclusiv în stabilirea și urmărirea obiectivelor strategice, în asigurarea calității și în finanțare, și ține seama de pozițiile acestora;

               (b)

               asigură participarea și implicarea activă a statelor membre în dezvoltarea, testarea, actualizarea și evaluarea platformei online Europass, inclusiv a standardelor deschise, și ține seama de pozițiile acestora;

               (c)

               se asigură că, la nivelul Uniunii, părțile interesate relevante sunt implicate în punerea în aplicare și evaluarea prezentei decizii;

               (d)

               instituie activități de învățare și schimburi de bune practici între statele membre și, după caz, facilitează consilierea inter pares la cererea statelor membre; și

               (e)

               se asigură că, la nivelul Uniunii, sunt puse în aplicare activități de informare, de orientare și de promovare adecvate și eficace, destinate utilizatorilor și părților interesate relevante, inclusiv persoanelor cu dizabilități.

         Articolul 7
   Sarcinile statelor membre
   (1)   Fiecare stat membru este responsabil de punerea în aplicare a prezentei decizii la nivel național prin intermediul serviciilor naționale relevante și fără a aduce atingere dispozițiilor naționale privind punerea în aplicare și organizarea. În acest sens, statele membre:

               (a)

               coordonează activitățile legate de punerea în aplicare a instrumentelor Europass bazate pe web;

               (b)

               promovează utilizarea Europass și îl popularizează, mărindu-i vizibilitatea;

               (c)

               promovează și furnizează informații privind serviciile care oferă orientare cu privire la mobilitatea transnațională în scopul învățării și la gestionarea carierei, inclusiv, atunci când este cazul, privind serviciile care oferă orientare individuală;

               (d)

               pune la dispoziție informații privind oportunitățile de învățare, calificările și practicile de recunoaștere prin intermediul platformei online Europass, inclusiv prin intermediul unor linkuri către site-urile web relevante de la nivel național;

               (e)

               implică părțile interesate din toate sectoarele relevante și promovează cooperarea dintre părțile interesate din sectorul public și privat în cadrul activităților aflate în responsabilitatea lor.

         (2)   Transmiterea de informații către platforma online Europass în temeiul articolului 3 alineatul (2) nu creează nicio obligație suplimentară pentru statele membre.
   Articolul 8
   Prelucrarea și protecția datelor
   Măsurile prevăzute în prezenta decizie sunt efectuate în conformitate cu dreptul Uniunii privind protecția datelor cu caracter personal, în special cu Directiva 95/46/CE a Parlamentului European și a Consiliului (9) și Regulamentul (CE) nr. 45/2001 al Parlamentului European și al Consiliului (10).
   Articolul 9
   Monitorizarea și evaluarea
   (1)   Comisia comunică progresele înregistrate și evoluțiile viitoare preconizate în urma adoptării prezentei decizii, după caz, în contextul cadrelor de politici relevante privind educația, formarea și ocuparea forței de muncă.
   (2)   Până la 23 mai 2023 și, ulterior, la fiecare cinci ani, Comisia prezintă Parlamentului European și Consiliului un raport de evaluare privind punerea în aplicare și impactul prezentei decizii.
   (3)   Evaluarea este efectuată de către un organism independent și se bazează pe indicatori calitativi și cantitativi elaborați de Comisie în consultare cu statele membre.
   Articolul 10
   Țările participante
   (1)   Participarea la activitățile menționate în prezenta decizie este deschisă membrilor Spațiului Economic European care nu sunt state membre ale Uniunii, în conformitate cu condițiile stabilite în Acordul privind Spațiul Economic European.
   (2)   Participarea este, de asemenea, deschisă statelor aderente, statelor candidate și statelor potențial candidate la aderarea la Uniune, în conformitate cu acordurile încheiate de acestea cu Uniunea.
   Articolul 11
   Dispoziții financiare
   Punerea în aplicare a prezentei decizii la nivel național este cofinanțată prin intermediul programelor Uniunii. Creditele anuale sunt autorizate de către Parlamentul European și Consiliu în limitele cadrului financiar multianual.
   Articolul 12
   Abrogare și dispoziții tranzitorii
   (1)   Decizia nr. 2241/2004/CE se abrogă.
   (2)   Sistemul de informare Europass pe internet, instituit prin Decizia nr. 2241/2004/CE, continuă să funcționeze până în momentul în care platforma online Europass instituită prin prezenta decizie este creată și devine operațională.
   Articolul 13
   Intrarea în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Strasbourg, 18 aprilie 2018.

            Pentru Parlamentul European

            Președintele

         A. TAJANI

            Pentru Consiliu

            Președintele

         L. PAVLOVA

      (1)  JO C 173, 31.5.2017, p. 45.

      (2)  Poziția Parlamentului European din 15 martie 2018 (nepublicată încă în Jurnalul Oficial) și Decizia Consiliului din 12 aprilie 2018.

      (3)  Decizia nr. 2241/2004/CE a Parlamentului European și a Consiliului din 15 decembrie 2004 de instituire a unui cadru comunitar unic pentru transparența calificărilor și competențelor (Europass) (JO L 390, 31.12.2004, p. 6).

      (4)  Recomandarea Consiliului din 22 mai 2017 privind Cadrul european al calificărilor pentru învățarea pe tot parcursul vieții și de abrogare a Recomandării Parlamentului European și a Consiliului din 23 aprilie 2008 privind stabilirea Cadrului european al calificărilor pentru învățarea de-a lungul vieții (JO C 189, 15.6.2017, p. 15).

      (5)  Recomandarea Consiliului din 20 decembrie 2012 privind validarea învățării non-formale și informale (JO C 398, 22.12.2012, p. 1).

      (6)  Rezoluția Consiliului și a reprezentanților guvernelor statelor membre reuniți în cadrul Consiliului din 21 noiembrie 2008 privind o mai bună integrare a orientării de-a lungul vieții în strategiile de învățare de-a lungul vieții (JO C 319, 13.12.2008, p. 4).

      (7)  Regulamentul (UE) 2016/589 al Parlamentului European și al Consiliului din 13 aprilie 2016 privind o rețea europeană de servicii de ocupare a forței de muncă (EURES), accesul lucrătorilor la servicii de mobilitate și integrarea mai bună a piețelor forței de muncă și de modificare a Regulamentelor (UE) nr. 492/2011 și (UE) nr. 1296/2013 (JO L 107, 22.4.2016, p. 1).

      (8)  Regulamentul (UE) nr. 1288/2013 al Parlamentului European și al Consiliului din 11 decembrie 2013 de instituire a acțiunii „Erasmus +”: Programul Uniunii pentru educație, formare, tineret și sport și de abrogare a Deciziilor nr. 1719/2006/CE, nr. 1720/2006/CE și nr. 1298/2008/CE (JO L 347, 20.12.2013, p. 50).

      (9)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).

      (10)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).


title: Decizia Curții de Justiție din 13 martie 2018 privind zilele de sărbătoare legală și vacanțele judecătorești

text:
               7.5.2018

               RO

               Jurnalul Oficial al Uniunii Europene

               C 161/2

         DECIZIA CURȚII DE JUSTIȚIE
   din 13 martie 2018
   privind zilele de sărbătoare legală și vacanțele judecătorești
   (2018/C 161/02)
   CURTEA,
   având în vedere articolul 24 alineatele (2), (4) și (6) din Regulamentul de procedură,
   considerând că este necesar, în temeiul acestei dispoziții, să stabilească lista zilelor de sărbătoare legală și să fixeze datele vacanțelor judecătorești,
   ADOPTĂ PREZENTA DECIZIE:
   Articolul 1
   Lista zilelor de sărbătoare legală în sensul articolului 24 alineatele (4) și (6) din Regulamentul de procedură este stabilită după cum urmează:

               —

               Anul Nou;

               —

               Lunea Paștelui;

               —

               1 mai;

               —

               Înălțarea;

               —

               Lunea Rusaliilor;

               —

               23 iunie;

               —

               15 august;

               —

               1 noiembrie;

               —

               25 decembrie;

               —

               26 decembrie.

         Articolul 2
   Pentru perioada cuprinsă între 1 noiembrie 2018 și 31 octombrie 2019, datele vacanțelor judecătorești în sensul articolului 24 alineatele (2) și (6) din Regulamentul de procedură sunt fixate după cum urmează:

               —

               Crăciun 2018: de luni, 17 decembrie 2018, până duminică, 6 ianuarie 2019 inclusiv;

               —

               Paște 2019: de luni, 15 aprilie 2019, până duminică, 28 aprilie 2019 inclusiv;

               —

               Vara 2019: de marți, 16 iulie 2019, până sâmbătă, 31 august 2019 inclusiv.

         Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Luxemburg, 13 martie 2018.

            Grefierul

         A. CALOT ESCOBAR

            Președintele

         K. LENAERTS


title: Decizia Tribunalului din 21 martie 2018 privind vacanțele judecătorești

text:
               7.5.2018

               RO

               Jurnalul Oficial al Uniunii Europene

               C 161/4

         DECIZIA TRIBUNALULUI
   din 21 martie 2018
   privind vacanțele judecătorești
   (2018/C 161/03)
   TRIBUNALUL,
   având în vedere articolul 41 alineatul (2) din Regulamentul de procedură,
   ADOPTĂ PREZENTA DECIZIE:
   Articolul 1
   Pentru anul judecătoresc care începe la 1 septembrie 2018, datele vacanțelor judecătorești în sensul articolului 41 alineatele (2) și (6) din Regulamentul de procedură se stabilesc după cum urmează:

               —

               Crăciun 2018: de luni, 17 decembrie 2018, până duminică, 6 ianuarie 2019 inclusiv;

               —

               Paște 2019: de luni, 15 aprilie 2019, până duminică, 28 aprilie 2019 inclusiv;

               —

               Vară 2019: de marți, 16 iulie 2019, până sâmbătă, 31 august 2019 inclusiv.

         Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Luxembourg, 21 martie 2018.

            Grefier

         E. COULON

            Președinte

         M. JAEGER